ไวต์ฮอร์ส

ไวต์ฮอร์ส () เป็นเมืองหลวงและนครเพียงแห่งเดียวของดินแดนยูคอน และเป็นนครที่ใหญ่ที่สุดในภาคเหนือของประเทศแคนาดา ไวต์ฮอร์สได้รับการจัดตั้งเป็นนครใน ค.ศ. 1950 ตั้งอยู่บริเวณกิโลเมตรที่ 1426 (ไมล์ที่ 918) บนทางหลวงอะแลสกาในตอนใต้ของยูคอน ย่านใจกลางเมืองและริเวอร์เดลของนครมีพื้นที่ครอบคลุงทางสองฝั่งของแม่น้ำยูคอนซึ่งไหลจากรัฐบริติชโคลัมเบียและลงสู่ทะเลเบริงในอะแลสกา นครตั้งชื่อตามแก่งไวต์ฮอร์สซึ่งมีลักษณะเหมือนม้าขาว แก่งแห่งนี้อยู่ใกล้กับไมล์แคนยอนในช่วงก่อนที่แม่น้ำจะไปถึงเขื่อน

ด้วยไวต์ฮอร์สตั้งอยู่ในละติจูดที่สูง ทำให้ฤดูหนาวจะมีกลางวันที่สั้นที่สุดเพียง 5 ชั่วโมงครึ่งต่อวัน และฤดูร้อนจะมีกลางวันที่ยาวนานมากที่สุดถึง 19 ชั่วโมงต่อวัน บันทึกสถิติโลกกินเนสส์รายงานว่าไวต์ฮอร์สเป็นเมืองที่มีมลพิษทางอากาศน้อยที่สุดในโลกGuinness World Records 2013, Page 036 (Hardcover edition). 

จากการสำมะโนครัวปี 2016 นครมีประชากร 25,085 คน คิดเป็นร้อยละ 70 ของประชากรในดินแดนนี้

 เมืองพี่น้อง 
  จูโน อะแลสกา
  Lancieux ฝรั่งเศส (ตั้งแต่ ค.ศ. 2000)
  อูชิกุ ญี่ปุ่น (ตั้งแต่ ค.ศ. 1985)

เมืองพี่น้องในทางประวัติศาสตร์:
  Echuca ออสเตรเลีย (พฤศจิกายน ค.ศ. 1977 – กันยายน ค.ศ. 2008)
  Patos de Minas บราซิล

 ภูมิอากาศ 
ไวต์ฮอร์สมีลักษณะภูมิอากาศแบบกึ่งอาร์กติก โดยมีฤดูหนาวที่ยาวนานและอากาศหนาวถึงหนาวจัด อุณหภูมิเฉลี่ยระหว่าง -19 ถึง -11 องศาเซลเซียสในเดือนมกราคม ส่วนฤดูร้อนมีเพียงช่วงสั้น ๆ และอากาศเย็น อุณหภูมิเฉลี่ยระหว่าง 8 ถึง 20 องศาเซลเซียสในเดือนกรกฎาคม

หิมะในไวต์ฮอร์สเริ่มตกตั้งแต่เดือนกันยายนไปจนถึงเดือนพฤษภาคม โดยมีหิมะตกเฉลี่ย 66 วันต่อปี มีปริมาณหิมะรวมทั้งปีประมาณ 150 เซนติเมตร และมีแสงแดดรวมทั้งปีประมาณ 1,800 ชั่วโมง

ไวต์ฮอร์สมีปริมาณหยาดน้ำฟ้ารวมทั้งปีเพียง 280 มิลลิเมตร จัดว่าแห้งแล้งที่สุดในบรรดาเมืองหลวงของรัฐและดินแดนในแคนาดา เนื่องจากไวต์ฮอร์สอยู่ในพื้นที่อับฝน ที่มีเทือกเขาชายฝั่งแปซิฟิก (Coast Mountains) ซึ่งอยู่ใกล้เขตนครคอยบังลมและความชื้นเอาไว้ และด้วยเหตุนี้ทำให้ไวต์ฮอร์สมีสภาพภูมิอากาศที่ไม่รุนแรงเหมือนกับนครอื่น ๆ ในทางภาคเหนืออย่างเยลโลว์ไนฟ์ ซึ่งเป็นเมืองหลวงของนอร์ทเวสต์เทร์ริทอรีส์

นับตั้งแต่ปี ค.ศ. 1942 ไวต์ฮอร์สมีสถิติอุณหภูมิต่ำสุดเป็นประวัติการณ์อยู่ที่ -52.2 องศาเซลเซียส เมื่อวันที่ 31 มกราคม ค.ศ. 1947 และมีสถิติอุณหภูมิสูงสุดเป็นประวัติการณ์อยู่ที่ 34.4 องศาเซลเซียส เมื่อวันที่ 14 มิถุนายน ค.ศ. 1969

 อ้างอิง 

 แหล่งข้อมูลอื่น 

หมวดหมู่:เมืองในประเทศแคนาดา
หมวดหมู่:ยูคอน